Hoe om te voorkom dat jou geiser bars - Jou Geld | Solidariteit WêreldJou Geld | Solidariteit Wêreld
Tuis › 2016-begroting › Hoe om te voorkom dat jou geiser bars
Hoe om te voorkom dat jou geiser bars
Wanneer dit kom by geisers wat bars, is voorkoming beslis beter as genesing.
So hier volg ons maklik om te onthou wenke om jou geiser langer in een stuk te hou:
Onthou jou geiser sal meer geneig wees om te bars as die kleppe of termostaat defektief is, so laat jou geiser deur ŉ gekwalifiseerde loodgieter assesseer (veral voor die winter wanneer die kans dat jou geiser sal bars groter is).
Hou jou geiser knus in die kouer maande deur dit in ŉ geiserkombers toe te wikkel om hitteverlies te verminder. Die temperatuur van die water binne-in die tenk sal ook meer bestendig wees. As ŉ bonus sal jou elektrisiteitsrekening laer wees, want jou geiser sal nie so hard werk om die watertemperatuur konstant te hou nie.
Installeer ŉ drupbak onder jou geiser, en maak seker dat die uitlaatpyp van die drupbak die meeste van die water sal wegvoer as jou geiser bars. Dit sal help om die aantal besittings wat beskadig word te beperk, sou die ergste gebeur.
Laat jou geiser elke drie jaar diens deur ŉ gekwalifiseerde loodgieter. Dit sal die volgende behels:
Gaan al die dele van jou geiser na
Gaan die tenk en kleppe na vir lekke
Verwyder kalkketelsteen en slyk uit die tenk en van die element af
Gaan na of die termostaat reg funksioneer
Maak seker die termostaat is nie te hoog gestel nie (dit behoort nie hoër as 60ºC te wees nie).
Jy kan natuurlik al hierdie dinge doen en steeds opeindig met ŉ tsunami in jou huis. So maak seker dat jou geisers gedek is met ŉ gebouversekeringspolis.
Hou ook in gedagte dat as jou geiser sou besluit om die gees te gee, dit sommige van jou besittings ook mag vernietig, so maak seker jy verseker jou meubels, elektroniese toerusting, boeke en klere ens. met ŉ huisinhoudversekeringspolis.